南門
作者：晁說之
朝代：宋

paragraphs: 今上元年九月初，正南門鏁澀關樞。
城上日出三丈餘，城下戢戢人嗟吁。
最憐縱横荷菜夫，欲殺青蒨成蔫菸。
驢駝嚙膝聚不驅，羣雞孤鵝鳴相呼。
邈然不數半與豬，客子四散别門趨。
逐臣過焉問何如，知者不告色不舒。
或言上皇帝有符，北門不開留翠輿。
金人忽屯城北隅，方今明日達聰俱。
司門郎官上奏無，未幾金人來坦塗。
城南鐵騎柴奚車，焚蕩輔郡陵别都。
衣冠南下滿江湖，白頭辭臣思獻書。
洪範災異信豈誣。